《勘书》
宋代·孙仅

儒家无外事，招客勘青编。
笔墨东西置，朱黄次第研。
频忧伤点竄，细恐误流传。
改易文辞正，增加字数全。
目因繁处倦，心向注中专。
端坐穷今古，披襟见圣贤。
疲劳时举白，游息或谈玄。
得兴忘昏旭，题名记岁年。
栖毫思确论，废卷恨忘篇。
鱼鲁皆刊定，谁人敢间然。

作者简介：（969—1017）蔡州汝阳人，字邻几。孙何弟。真宗咸平元年进士。景德初拜太子中允、开封府推官，迁右正言、知制诰，同知审官院。以尝倅京府，谙民政，命知永兴军府，为政颇宽。大中祥符初，还知审刑院，累进给事中。有《甘棠文集》。